Salariații pot primi de la angajatori o alocație individuală de hrană, sub forma tichetelor de masă. Valoarea unui asemenea tichete va crește din această lună, potrivit unui act normativ publicat recent în Monitorul Oficial.

Ordinul Ministerului Muncii, Familiei, Protectiei Sociale și Persoanelor Varstnice nr. 1069/2015 pentru stabilirea valorii nominale indexate a unui tichet de masă pentru semestrul I al anului 2015 a apărut în Monitorul Oficial, Partea I, nr. 374 din 28 mai și se aplică de la data publicării, informează avocatnet.ro.

Pentru S1 2015, începând din mai, valoarea unui tichet de masă crește de la 9,35 lei la 9,41 lei.

Angajatorii au posibilitatea de a oferi salariaților, lunar, o alocație individuală de hrană sub forma tichetelor de masă, potrivit Legii nr. 142/1998 privind acordarea tichetelor de masă.

De asemenea, companiile pot oferi tichete de masă atât pe suport hârtie, cât și pe suport electronic. Tichetele clasice sunt distribuite în fiecare lună și fiecare salariat poate primi un număr de tichete egal cu numărul de zile lucrătoare din luna pentru care se face distribuirea.

În același timp, valoarea tichetelor de masă electronice este transferată în fiecare lună, corespunzător numărului de zile lucrătoare ale lunii pentru care se face transferul.

„Salariatul poate utiliza, lunar, un număr de tichete de masă cel mult egal cu numărul de zile în care este prezent la lucru în unitate. Tichetele pot fi folosite pentru achitarea mesei sau pentru achiziționarea de produse alimentare”, prevedere legea. Cei care folosesc mai multe tichete decât au voie riscă să plătească amenzi de 20-50 de lei.

Tichetele de masă pot fi utilizate în unitățile de alimentație publică, magazinele alimentare, cantinele-restaurant și bufete.

La finalul fiecărei luni și la încetarea CIM-ului, salariații au obligația să restituie angajatorului tichetele tipărite neutilizate sau valoarea tichetelor neutilizate, în cazul celor electronice.